Um áramótin var tekin upp aðferð við úthlutun tollkvóta á erlendar landbúnaðarvörur sem felst í því að innflutningsheimildunum er úthlutað til hæstbjóðenda. Innflytjendur matvara segja þetta hamla samkeppni, en formaður Bændasamtakanna segir að sú aðferð sem áður var notuð hafi hamlað samkeppnisstöðu íslensks landbúnaðar.
Nú þurfa innflytjendur búvara að greiða útboðsgjald til að fá að flytja vörurnar inn án tolla. Ólafur Stephensen framkvæmdastjóri Félags atvinnurekenda segir að gjaldið hafi farið lækkandi um nokkurt skeið en eftir að reglunum var breytt um áramótin og eldri aðferð við að ákvarða gjöldin var tekin upp aftur, hafi það hækkað á ný. Það leiði til verðhækkana.
Ostakvótinn reyndar lækkar lítillega en svo eru miklar hækkanir, til dæmis 65% hækkun á tollkvóta fyrir nautakjöt, 115% fyrir lífrænt alifuglakjöt. Til að fá að flytja inn parma eða serrano-skinku 29-faldast útboðsgjaldið.
Ólafur segir að hafi tilgangurinn verið að vernda íslenskan landbúnað hefði átt að beita öðrum aðferðum
Þessi aðgerð er rökstudd með því að hún sé hjálparaðgerð fyrir landbúnaðinn vegna kórónuveirufaraldursins. Hún sker sig hins vegar mjög úr flestum öðrum aðgerðum stjornvalda í þágu atvinnulífsins vegna þess að hún byggist ekki á beinum stuðningi við rekstraraðila í greininni heldur með því að skerða stöðu keppinauta greinarinnar
Gunnar Þorgeirsson formaður Bændasamtaka Íslands segir að tími hafi verið til kominn að breyta fyrra fyrirkomulagi.
Útboðið var þannig að menn fengu þetta í rauninni á lægsta gjaldinu áður. Og fyrir bragðið voru þeir sem buðu í tollkvótann, þeir voru að fá þetta á ansi lágu verði. Við höfðum miklar áhyggjur af því að ef fyrra útboðskerfi hefði verið haldið hefðu menn fengið þetta á 0 krónur og þá hefði samkeppnisstaða íslensks landbúnaðar verið ansi erfið.
Innflytjendur matvöru segja nýja aðferð við úthlutun tollkvóta á erlendar landbúnaðarvörur hamla samkeppni. Formaður Bændasamtakanna segir aftur á móti að fyrri aðferð hafa hamlað samkeppnisstöðu íslensks landbúnaðar. 